《赠林粹》
宋代·许应龙

元是清都紫府仙，出为名世应半千。
发矢两科俱中的，英名煊赫斗横天。
鄞水富沙典芹泮，黜浮崇雅文风焕。
沙阳之政宽而明，吏不忍欺民不玩。
双飞凫舄造皇州，三台八座俱挽留。
辞荣避宠姑别驾，恬退高节前无俦。
千里提封勤赞理，恕以待人严律己。
一轮秋月照无私，百尺春潭清见底。
须知作善天降祥，俾耆而艾寿而臧。
萱闱朱颜映苍鬓，诜诜兰玉如鸾翔。
匪伊丹诏日边至，策足乌台陟端揆。
年年衮绣舞莱衣，瑶池屡献蟠桃瑞。

作者简介：（1168—1248）福州闽县人，字恭甫。宁宗嘉定元年进士。历籍田令、太学博士。理宗即位，首陈正心为治国平天下之纲领，迁著作郎。出知潮州，训阅军兵，平息盗寇，安抚峒僚，治绩有声。端平初，召为礼部郎官，累官兵部尚书，后以端明殿学士提举洞霄宫。有《东涧集》。